b'\n_START_ARTICLE_\nOskari Kumpu\n_START_SECTION_\nEl\xc3\xa4m\xc3\xa4\n_START_PARAGRAPH_\nAskolassa syntynyt ja sielt\xc3\xa4 my\xc3\xb6hemmin Helsinkiin muuttanut Kumpu oli ammatiltaan ty\xc3\xb6mies. H\xc3\xa4n edusti Helsingin Jyry\xc3\xa4 ja saavutti kreikkalais-roomalaisen painin SM-kisoissa kaksi mitalia raskaassa keskisarjassa vuosina 1914 ja 1916. SM-kultaa Kumpu voitti raskaassa sarjassa vuonna 1917. H\xc3\xa4n osallistui my\xc3\xb6s vuoden 1912 Tukholman olympialaisiin, jossa h\xc3\xa4n h\xc3\xa4visi ensimm\xc3\xa4isell\xc3\xa4 kierroksella Italian Oreste Arp\xc3\xa8lle._NEWLINE_Vuoden 1918 sis\xc3\xa4llissodassa Kumpu taisteli Helsingin Jyryn urheilijoista muodostetun Jyryn komppanian riveiss\xc3\xa4 ja pakeni sodan j\xc3\xa4lkeen Neuvosto-Ven\xc3\xa4j\xc3\xa4lle. H\xc3\xa4n suoritti tiedustelu-upseeri kurssin Pietarin kansainv\xc3\xa4lisess\xc3\xa4 punaupseerikoulussa, josta h\xc3\xa4n valmistui 1919. Ven\xc3\xa4j\xc3\xa4n sis\xc3\xa4llissodassa h\xc3\xa4n osallistui It\xc3\xa4-Karjalan taisteluihin suomalaisia heimosotureita vastaan. Tammikuussa 1922 Kumpu oli mukana Toivo Antikaisen johtamalla maineikkaalla Kiimasj\xc3\xa4rven retkell\xc3\xa4, jolloin puna-armeijan hiihtopataljoona l\xc3\xb6i suomalaisjoukot ja pakotti heid\xc3\xa4t per\xc3\xa4\xc3\xa4ntym\xc3\xa4\xc3\xa4n rajan ylitse._NEWLINE_My\xc3\xb6hemmin 1920-luvulla Kumpu jatkoi painiuraansa Neuvostoliitossa legendaarisen Ivan Poddubnyin valmennuksessa, muttei saavuttanut suurta menestyst\xc3\xa4 ja palasi vuosikymmenen lopulla armeijan palvelukseen. Vuonna 1933 h\xc3\xa4net nimitettiin yliluutnanttina Aunuksen piirin sotilaskomissaariksi. Kumpu hukkui Aunuksen kaupungin l\xc3\xa4pi virtaavaan Alavoisenjokeen uintiretkell\xc3\xa4\xc3\xa4n kes\xc3\xa4kuussa 1935. Toivo V\xc3\xa4h\xc3\xa4n muistelmien mukaan Kumpu tunnettiin yst\xc3\xa4v\xc3\xa4llisest\xc3\xa4 ja vaatimattomasta luonteestaan. H\xc3\xa4n oli my\xc3\xb6s Neuvostoliiton kommunistisen puolueen j\xc3\xa4sen.'